রাজধানীতে অস্বাভাবিক হারে বাড়ি ভাড়া বাড়ানো হয়েছে।নতুন বছর সামনে রেখে ভাড়া বাড়ানো সংক্রান্ত নোটিশ ইতিমধ্যে বসবাসরত ভাড়াটিয়াদের কাছে পেঁৗছে দেওয়া হয়েছে। নতুন করে বাড়ি ভাড়া বাড়াতেই সারাটি বছর কীভাবে  সংসার চালাবেন স্বল্প আয়ের মানুষ তা নিয়ে বেশ শঙ্কিত রয়েছেন। অস্বাভাবিক হারে ভাড়া বৃদ্ধিতে ভাড়াটিয়াদের ওপর নতুন করে বোঝা চেপে বসেছে। এতে করে পুরো রাজধানীতেই বাড়ি ভাড়া নিয়ে চলছে নৈরাজ্যকর পরিস্থিতি। বাড়িওয়ালাদের স্বেচ্ছাচারিতায় অসহায় হয়ে পড়েছেন ভাড়াটিয়ারা। কেউ কেউ বিক্ষুব্ধ হয়ে তাৎক্ষণিকভাবে বাসা ছেড়ে দিয়েছেন। এদিকে বাড়িওয়ালারা মানছেন না কোনো আইন। ঢাকা সিটি করপোরেশনের (ডিসিসি) নির্ধারিত বাড়ি ভাড়ার তালিকা শুধু কাগজেই শোভা পাচ্ছে। এ ব্যাপারে ডিসিসিও নির্বিকার।  ১১৪৯/১ পূর্ব শেওড়াপাড়ার এক ভাড়াটিয়া জানান,  জানুয়ারি থেকে ভাড়া আড়াই হাজার টাকা বাড়ানোর ঘোষণা দিয়েছেন বাড়িওয়ালা। এক লাফে আড়াই হাজার টাকা বাড়ানোর সিদ্ধান্তে ওই বাড়ির অনেক ভাড়াটিয়া অন্যত্র যাওয়ার চিন্তা করছেন বলে জানা গেছে।  মিরপুর গোলচত্বরের পাশে আকন্দ ক্লিনিকের বর্তমান ভাড়া ৩৫ হাজার টাকা।  সম্প্রতি বাড়িওয়ালা ওই ক্লিনিকের ভাড়া নির্ধারণ করেছেন ১ লাখ টাকা। এক লাফে এত টাকা বাড়ানোর প্রতিবাদ করতে গেলে বাড়ি ছাড়ার নোটিশ দেওয়া হয় ভাড়াটিয়াকে। কিন্তু ব্যবসায়িক কারণে ক্লিনিকের মালিক এ মুহূর্তে বাড়ি ছাড়তে পারছেন না। ক্লিনিকের মালিক বাড়িওয়ালার বিরুদ্ধে আদালতে  মামলাও করেছেন। অভিযোগে জানা যায়, বাড়িওয়ালা ওই ক্লিনিকের সামনে বালি দিয়ে চলাচলের রাস্তা বন্ধ করে দিয়েছেন।  বাড়িওয়ালারা কর বৃদ্ধিকে বাড়ি ভাড়া বৃদ্ধির কারণ হিসেবে বললেও গত এক যুগে কোনো কর বৃদ্ধি করা হয়নি। বাড়িওয়ালাদের বাড়ি ভাড়া বাড়ানোর আরেক অজুহাত কর বৃদ্ধি। কিন্তু জাতীয় রাজস্ব বোর্ডের (এনবিআর) পক্ষ থেকে গত এক বছরে কোনো ধরনের কর আরোপ বা বৃদ্ধি করা হয়নি। আবাসিক বাড়ির ওপরও কোনো ধরনের কর নেই। তারপরও রাজধানীতে লাগামহীনভাবে বাড়ছে বাড়ি ভাড়া।  বাড়ি ভাড়া আইন-১৯৯১র ১৫ ধারা অনুযায়ী, বাড়ি ভাড়া নির্ধারণের  দায়িত্ব বাড়ি ভাড়া নিয়ন্ত্রকের। হোল্ডিং ট্যাক্স আদায়কারী হিসেবে নগরীর বাড়ি ভাড়া নির্ধারণ ও নিয়ন্ত্রণের দায়িত্ব ডিসিসির। ভাড়া নির্ধারণের নামে তালিকা করেই দায়িত্ব শেষ করেছে প্রতিষ্ঠানটি। ডিসিসির ওয়েবসাইটেও শোভা পাচ্ছে ভাড়ার তালিকা; কিন্তু ভাড়া নিয়ন্ত্রণের কোনো উদ্যোগ নেই।  ভাড়াটিয়াদের টেনশন  লাগামহীনভাবে বাড়ি ভাড়া বাড়ার কারণে রাজধানীতে থাকতে পারছে না নিম্নবিত্ত ও মধ্যবিত্ত অনেক পরিবার। বাধ্য হয়ে তারা রাজধানী ছেড়ে শহরতলি বা গ্রামে চলে যাচ্ছেন। রাজধানীর বেশিরভাগ বাড়িওয়ালা ইচ্ছামতো ভাড়া বাড়ানোর পাশাপাশি  স্বল্প সময়ের নোটিশ দিয়ে ভাড়াটিয়াদের বাড়ি ছাড়তে বাধ্য করছেন বেশি ভাড়া আদায়ের জন্য। আইন থাকার পরও তারা চুক্তি করছেন না। দিচ্ছেন না ভাড়ার পাকা রসিদও।